વચનામૃતના પાને સ્વયં શ્રીજી મહારાજને મુખે નાના સંતોમાંથી મોટા સંતોની પંક્તિમાં સ્થાન મેળવનાર સદ્‌ગુરૂશ્રી ભગવદાનંદ સ્વામી, મહાવિદ્યાધર છતાં શ્રીહરિની સર્વોપરિપણાની ઉપાસનાની દ્રઢ નિષ્ઠાવાળા પંડિતાગ્રગણ્ય સદ્‌ગુરૂશ્રી નિત્યાનંદ સ્વામીના અગ્રગણ્ય શિષ્ય હતા. તેમની સાધુતા અને સદ્‌ગુણોનો શણગાર જોઈને સ્વયં શ્રીહરિની આંખો ઠરતી. તેમનું નામ સાંભળતાં જ પ્રતિવાદિ પંડિતો અવાક્‌ રહી જતા, છતાં સત્સંગમાં તેઓ સદાય દાસભાવે વર્તતા એટલે જ ગઢડા પ્રથમના ૭૮માં વચનામૃતના પાને તેમણે સ્થાન મેળવ્યું છે. છતાં તેમના જીવન-કવનની “ઈદમિત્ત્થમ્‌” કહી શકાય તેવી કોઈ ચોક્કસ માહિતી મળી શકી નથી પણ તેમના વૈદુષ્યના દસ્તાવેજ જેવો એક પ્રસંગ ઇતિહાસના પાનાઓમાં લખાયેલો છે.